আদি বৌদ্ধ ধর্মগ্রন্থ
আদি বৌদ্ধ ধর্মগ্রন্থ বা আদি বৌদ্ধ সাহিত্য বা আদি বৌদ্ধ উপদেশ হলো আদি বৌদ্ধ সম্প্রদায় কর্তৃক ভাগ করা সমান্তরাল ধর্মগ্রন্থ। সবচেয়ে ব্যাপকভাবে অধ্যয়ন করা আবৌধ উপাদান হলো প্রথম চারটি পালি নিকায়, সেইসাথে সংশ্লিষ্ট চীনা আগম। কিছু পণ্ডিত এও উল্লেখ করেছেন যে কিছু বিনয় উপাদান, যেমন বিভিন্ন বৌদ্ধ সম্প্রদায়ের প্রাতিমোক্ষ, সেইসাথে প্রাচীন অভিধর্ম গ্রন্থের কিছু উপাদানও হতে পারে। পালি ও চীনা ভাষায় বৃহৎ সংগ্রহের সহিত, সংস্কৃত, খোতেন, তিব্বতি এবং গান্ধারী ভাষায় আদি বৌদ্ধ ধর্মগ্রন্থ উপকরণের খণ্ডিত সংগ্রহও রয়েছে। আদি প্রাক-সাম্প্রদায়িক বৌদ্ধধর্মের আধুনিক অধ্যয়ন প্রায়ই বিভিন্ন আদি বৌদ্ধ উৎস ব্যবহার করে তুলনামূলক সাহিত্য পাণ্ডিত্যের উপর নির্ভর করে। রিচার্ড গোমব্রিচ, আকির হিরাকাওয়া, আলেকজান্ডার ওয়েন এবং অ্যান্টনি কেনেডি ওয়ার্ডার এর মতো বৌদ্ধবিদ্যার বিভিন্ন পণ্ডিতরা মনে করেন যে আদি বৌদ্ধ ধর্মগ্রন্থে এমন উপাদান রয়েছে যা সম্ভবত ঐতিহাসিক বুদ্ধের কাছে বা অন্তত প্রাক-সাম্প্রদায়িক বৌদ্ধধর্মের প্রাথমিক বছরগুলিতে পাওয়া যেতে পারে। জাপানি পণ্ডিত আকির হিরাকাওয়ার মতে, "ঐতিহাসিক বুদ্ধের মূল শিক্ষাগুলি নিশ্চিত করার যে কোনো প্রচেষ্টা অবশ্যই এই সাহিত্যের উপর ভিত্তি করে হওয়া উচিত।" মহাযান বৌদ্ধধর্মে, এই গ্রন্থগুলিকে কখনও কখনও হীনযান বা শ্রাবকযান গ্রন্থ হিসাবে উল্লেখ করা হয় এবং মহাযান রচনা হিসাবে বিবেচিত হয় না।